ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Ιουνίου 1994 περί περατώσεως της διαδικασίας αντιντάμπινγκ όσον αφορά τις εισαγωγές εξευγενισμένου τριοξειδίου του αντιμονίου καταγωγής Λαϊκής Δημοκρατίας της Κίνας (94/389/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 522/94 (2), και ιδίως το άρθρο 9 παράγραφος 1,

Μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

Α. ΔΙΑΔΙΚΑΣΙΑ (1) Το Μάρτιο 1992 η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα εξευγενισμένου τριοξειδίου του αντιμονίου (εφεξής αναφερόμενο ως "ΕΤΑ") που υπάγεται στον κωδικό ΣΟ 2825 80 00, καταγωγής Λαϊκής Δημοκρατίας της Κίνας και άρχισε τη σχετική έρευνα.

(2) Η διαδικασία κινήθηκε σαν αποτέλεσμα καταγγελίας που κατατέθηκε από το ευρωπαϊκό συμβούλιο χημικής βιομηχανίας (CEFIC) εξ ονόματος παραγωγών των οποίων η συνολική παραγωγή αντιπροσώπευε, κατά τους ισχυρισμούς, το σύνολο της κοινοτικής παραγωγής του σχετικού προϊόντος.

Η καταγγελία περιείχε στοιχεία αποδεικτικά του ντάμπινγκ και της υλικής ζημίας που προέκυπτε από αυτό, τα οποία θεωρήθηκαν επαρκή για να δικαιολογείται έναρξη της διαδικασίας.

(3) Η Επιτροπή ενημέρωσε επίσημα τους γνωστούς ως ενδιαφερόμενους εξαγωγείς και εισαγωγείς, τους αντιπροσώπους της εξάγουσας χώρας και τους καταγγέλλοντες. Ζήτησε από τα ενδιαφερόμενα μέλη να απαντήσουν στα ερωτηματολόγια τα οποία τους είχαν σταλεί και τους έδωσε την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(4) Πέντε από τους έξι κοινοτικούς παραγωγούς, που αντιπροσωπεύουν το 90 % περίπου της κοινοτικής παραγωγής ΕΤΑ, απήντησαν στο ερωτηματολόγιο (βλέπε σημείο της αιτιολογικής σκέψης 6).

(5) Δύο κινεζικοί οργανισμοί εμπορίας, η China National Non-ferrous Metals Import and Export Corporation (CNIEC) και η China National Metals and Minerals Import and Export Corporation (Minmetals), που στο εξής αναφέρονται ως οι συνεργαζόμενοι κινέζοι εξαγωγείς, απήντησαν στο ερωτηματολόγιο, ζήτησαν και τους παραχωρήθηκε από την Επιτροπή ακρόαση, και γνωστοποίησαν γραπτώς τις απόψεις τους.

Μετά από σύγκριση των επισήμων στατιστικών Eurostat με τις απαντήσεις των συνεργαζόμενων κινέζων εξαγωγέων, προέκυψε ότι οι εξαγωγές τους αποτελούσαν λιγότερο από το 14,5 % των συνολικών κινεζικών εξαγωγών ΕΤΑ προς την Κοινότητα κατά την περίοδο αναφοράς. Πέραν των στοιχείων της Eurostat, καμία άλλη πληροφορία δεν ήταν διαθέσιμη ως προς τις εξαγωγές άλλων κινέζων εξαγωγέων.

(6) Η Επιτροπή απηύθυνε ερωτηματολόγια σε όλους τους εισαγωγείς που απαριθμούντο στην καταγγελία. Δύο από αυτούς, οι:

- GMS (Chemiehandelsgesellschaft GmbH), Hamburg

και

- Non-ferrous Metals GmbH, Duesseldorf, εταιρεία πωλήσεων συνδεδεμένη με την CNIEC,

απέστειλαν απαντήσεις. Με βάση τα στοιχεία Eurostat, οι δύο αυτοί εισαγωγείς διενεργούσαν το 20 % των συνολικών κοινοτικών εισαγωγών ΕΤΑ από την Κίνα κατά την περίοδο της έρευνας.

(7) Η Επιτροπή επαλήθευσε όλες τις πληροφορίες που είχε στη διάθεσή της και τις οποίες θεωρούσε αναγκαίες για τους σκοπούς της προκαταρκτικής εξακρίβωσης του ντάμπινγκ και της απορρέουσας από αυτό ζημίας. Για το σκοπό αυτό, διενήργησε έρευνες στα γραφεία των ακόλουθων επιχειρήσεων:

α) κοινοτικοί παραγωγοί:

- Βέλγιο: Campine, Βρυξέλλες,

- Γαλλία:

Mines de la Lucette, Παρίσι,

SICA, Chauny,

- Ιταλία:

Nuova Solmine, Massa Marittima,

- Ηνωμένο Βασίλειο:

Cookson Minerals, Tyne & Wear-

β) εισαγωγείς στην Κοινότητα:

GMS (Chemiehandelsgesellschaft GmbH), Hamburg,

Non-ferrous Metals GmbH, Duesseldorf.

γ) Ζητήθηκαν επίσης πληροφορίες από παραγωγούς στις Ηνωμένες Πολιτείες, που επελέγησαν ως χώρα αναφοράς για τον καθορισμό της κανονικής αξίας (βλέπε σημεία 15 και 16 της αιτιολογικής σκέψης).

Προς το σκοπό αυτό, εστάλησαν σε διάφορους παραγωγούς των Ηνωμένων Πολιτειών ερωτηματολόγια και έγιναν επαληθεύσεις στα γραφεία ενός από τους παραγωγούς αυτούς, ήτοι της επιχείρησης - Anzon Incorporated (Philadelphia).

(8) Η έρευνα κάλυψε το χρονικό διάστημα από 1ης Μαρτίου 1991 έως 29 Φεβρουαρίου 1992. Υπερέβη την προθεσμία που προβλέπεται από το άρθρο 7 παράγραφος 9 στοιχείο α) του κανονισμού (ΕΟΚ) αριθ. 2423/88 που στο εξής αναφέρεται ως "βασικός κανονισμός", εξαιτίας των δυσχερειών προς εξεύρεση συνεργαζόμενου παραγωγού σε αγορά με ανάλογες συνθήκες και του πολύπλοκου χαρακτήρα που παρουσίαζε η εξέταση της ζημίας.

Β. ΕΞΕΤΑΖΟΜΕΝΟ ΚΑΙ ΟΜΟΕΙΔΕΣ ΠΡΟΪΟΝ 1. Εξεταζόμενο προϊόν (9) Το προϊόν για το οποίο κινήθηκε η διαδικασία είναι η σκόνη ΕΤΑ, με χημικό τύπο Sb2O3, που υπάγεται στον κωδικό ΣΟ 2825 80 00. Χρησιμεύει κυρίως ως επιβραδυντής φλόγας στα πλαστικά, στα πολυμερισμένα συστήματα, στα ελαστικά και στα χρώματα. Χρησιμοποιείται επίσης ως καταλύτης πολυμερισμού στην παραγωγή πολυεστερικών ινών και πολυαιθυλενίου και ως παράγων τήξεως στην υαλουργία καθώς και για την αδιαφανοποίηση υλικών στην κεραμευτική.

Η προκαταρκτική έρευνα έδειξε ότι το ΕΤΑ πωλείται υπό μορφές άλλες πλην της σκόνης. Το γεγονός αυτό οφείλεται σε λόγους υγείας και περιβάλλοντος, σχετικούς με τα ενδεχόμενα καρκινογόνα αποτελέσματα της εισπνοής σκόνης ΕΤΑ. Προκειμένου να αποφεύγεται η διασκόρπιση της σκόνης ΕΤΑ, αυτή ολοένα περισσότερο αναμειγνύεται με νερό ή παράγωγα πετρελαίου και πωλείται υπό μορφή ύφυγρης ή πολτώδους μάζας. Το μείγμα της σκόνης με τις ουσίες αυτές δεν μεταβάλλει ούτε τα βασικά, χημικά ή φυσικά χαρακτηριστικά της, ούτε την τελική χρήση της.

(10) Το ΕΤΑ, υπό μορφή ύφυγρης, υγρής ή πολτώδους μάζας είναι εναλλάξιμο με τη σκόνη ΕΤΑ, ιδίως όσον αφορά τις εφαρμογές του ως επιβραδυντή φλόγας που απαιτούν μεγάλες ποσότητες ΕΤΑ και για τις οποίες παράγοντες όπως ο καταμερισμός ή η καθαρότητα δεν είναι σημαντικοί.

Το ΕΤΑ πωλείται κυρίως υπό μορφή συμπυκνώματος. Στη μορφή αυτή, η σκόνη ΕΤΑ με εγγυημένο βαθμό καθαρότητας και με σταθερό καταμερισμό, αναμειγνύεται με προϊόντα όπως το πλαστικό και παράγονται τεμάχια τα οποία χρησιμοποιούνται κυρίως σε εφαρμογές τεχνολογίας. Μετά τη διαδικασία σχηματισμού του μείγματος, το ΕΤΑ αποκτά τα ουσιώδη χαρακτηριστικά του μείγματος με το οποίο έχει αναμειχθεί και δεν μπορεί πλέον να θεωρείται ως ΕΤΑ. Κατά συνέπεια, η Επιτροπή απέκλεισε το ΕΤΑ από την έρευνά της.

Ως εκ τούτου, το υπό εξέταση προϊόν είναι το ΕΤΑ καταγωγής Λαϊκής Δημοκρατίας της Κίνας, το οποίο πωλείται υπό μορφή σκόνης, ύφυγρης, υγρής ή πολτώδους μάζας και υπάγεται στον κωδικό ΣΟ 2825 80 00.

Το κατ' αυτόν τον τρόπο προσδιοριζόμενο προϊόν είναι το ΕΤΑ.

2. Ομοειδές προϊόν (11) Όσον αφορά τον προσδιορισμό του ομοειδούς προϊόντος, κατά την έννοια του άρθρου 2 παράγραφος 2 του βασικού κανονισμού, η Επιτροπή εξέτασε κατά πόσο το ΕΤΑ καταγωγής Κοινότητας ή Ηνωμένων Πολιτειών, μπορεί να θεωρηθεί ως ομοειδές προς το υπό εξέταση προϊόν.

(12) Από την άποψη αυτή, η Επιτροπή έχει διαπιστώσει ότι ενώ η περιεκτικότητα σε αντιμόνιο των βασικών υλικών που χρησιμοποιούνται στην παραγωγή ΕΤΑ μπορεί να ποικίλλει από χώρα σε χώρα, τούτο δεν έχει αξιοσημείωτη επίδραση στο τελικό προϊόν από την άποψη των φυσικών και χημικών χαρακτηριστικών, της εναλλαξιμότητας ή της τελικής χρήσης του. Η Επιτροπή συμπεραίνει ότι όλες οι ποιότητες του ΕΤΑ που παράγεται στην Κοινότητα, στις Ηνωμένες Πολιτείες και στη Λαϊκή Δημοκρατία της Κίνας πρέπει να θεωρηθούν ότι αποτελούν ένα ενιαίο ομοειδές προϊόν.

Γ. ΚΛΑΔΟΣ ΠΑΡΑΓΩΓΗΣ ΤΗΣ ΚΟΙΝΟΤΗΤΑΣ (13) Δύο από τους καταγγέλλοντες κοινοτικούς παραγωγούς, η παραγωγή των οποίων υπολογίσθηκε ότι αντιπροσωπεύει το 10 % περίπου της παραγωγής του ομοειδούς προϊόντος στην Κοινότητα, δεν συνεργάστηκαν πλήρως στο πλαίσιο της έρευνας της Επιτροπής. Οι υπόλοιποι συνεργασθέντες παραγωγοί συγκεντρώνουν το 90 % περίπου της κοινοτικής παραγωγής του ομοειδούς προϊόντος και, συνεπώς, αντιπροσωπεύουν μεγάλο ποσοστό της συνολικής κοινοτικής παραγωγής.

Το συμπέρασμα αυτό αφορά το ΕΤΑ, υπό μορφή σκόνης ή πολτώδους και υγρής μάζας, και βασίζεται σε στοιχεία που παρασχέθηκαν επιτόπου.

Δ. ΕΞΑΤΟΜΙΚΕΥΜΕΝΗ ΜΕΤΑΧΕΙΡΙΣΗ ΤΩΝ ΚΙΝΕΖΩΝ ΕΞΑΓΩΓΕΩΝ (14) Οι δύο συνεργασθέντες κινέζοι εξαγωγείς ζήτησαν εξατομικευμένη μεταχείριση με το σκεπτικό ότι ενεργούν ανεξάρτητα από το κράτος, σαν χωριστά επιχειρηματικά κέντρα και οφείλουν να αναλαμβάνουν την πλήρη ευθύνη για τα έσοδα και τις δαπάνες τους που σχετίζονται με τις επιχειρηματικές δραστηριότητές τους.

Από την εξατομικευμένη μεταχείριση εξαγωγέων από χώρες χωρίς οικονομία αγοράς προκύπτουν ορισμένα ζητήματα [βλέπε κανονισμό (ΕΟΚ) αριθ. 2474/93 του Συμβουλίου (4) όσον αφορά ποδήλατα καταγωγής Λαϊκής Δημοκρατίας της Κίνας].

Οπωσδήποτε, στην παρούσα υπόθεση, παρατηρείται ότι ο ένας εξαγωγέας βρίσκεται υπό την πλήρη κυριότητα του κράτους και ο άλλος αποτελεί θυγατρική μιας κρατικής εταιρείας. Υπό τις συνθήκες αυτές, η Επιτροπή δεν δέχεται ότι οι εξαγωγείς αυτοί λειτουργούν σε σταθερή βάση ανεξάρτητα από το κράτος και, συνεπώς, κατά την άποψή της δεν πρέπει να απολαύουν εξατομικευμένης μεταχείρισης.

Ε. ΝΤΑΜΠΙΝΓΚ 1. Χώρα αναφοράς (15) Προκειμένου να διαπιστωθεί κατά πόσον οι εισαγωγές ΕΤΑ, καταγωγής Λαϊκής Δημοκρατίας της Κίνας, υφίσταντο ντάμπινγκ, η Επιτροπή όφειλε να λάβει υπόψη το γεγονός ότι δεν πρόκειται για χώρα με οικονομία της αγοράς και, συνεπώς, έπρεπε να βασίσει τους υπολογισμούς της στην κανονική αξία των εν λόγω προϊόντων σε χώρα με οικονομία της αγοράς (χώρα αναφοράς). Για το σκοπό αυτό, ο καταγγέλλων είχε υποδείξει τη Δημοκρατία της Κορέας. Οι συνεργασθέντες κινέζοι εξαγωγείς άσκησαν κριτική στην πρόταση αυτή, και υπέδειξαν την Ταϊλάνδη ως χώρα που αποτελεί την πλέον ενδεδειγμενη επιλογή.

(16) Εν πάση περιπτώσει, ούτε οι κορεάτες ούτε οι ταϊλανδοί παραγωγοί δεν συνεργάστηκαν με την Επιτροπή κατά την έρευνά της. Ελλείψει άλλων αποδείξεων εκ μέρους των κινέζων εξαγωγέων, έγιναν επαφές με παραγωγούς στη Βολιβία, στη Βραζιλία και τις Ηνωμένες Πολιτείες. Μια επιχείρηση, η Anzon Incorporated της Φιλαδέλφειας, συμφώνησε να συνεργασθεί με την Επιτροπή. Στις εγκαταστάσεις της επιχείρησης αυτής, που αποτελεί θυγατρική κατά 100 % της Cookson UK, πραγματοποιήθηκε επίσκεψη προκειμένου να επαληθευτεί η απάντησή της και να γίνει καλύτερα κατανοητή η διαδικασία παραγωγής στις Ηνωμένες Πολιτείες.

Οι Ηνωμένες Πολιτείες θεωρήθηκαν ως εύλογη επιλογή για να αποτελέσουν τη χώρα αναφοράς λόγω των μεγάλων ποσοτήτων του παραγόμενου ΕΤΑ και του ανοιχτού και του ιδιαίτερα ανταγωνιστικού χαρακτήρα της εγχώριας αγοράς τους. Επιπλέον, οι πωλούμενες από τον συνεργασθέντα παραγωγό των Ηνωμένων Πολιτειών ποσότητες κρίθηκαν αντιπροσωπευτικές σε σχέση με τις κινεζικές εξαγωγές ΕΤΑ στην Κοινότητα.

Οι συνεργαζόμενοι κινέζοι εξαγωγείς τόνισαν ότι η Λαϊκή Δημοκρατία της Κίνας έχει ειδικό συγκριτικό πλεονέκτημα όσον αφορά την ευχέρεια ευκολίας πρόσβασης σε υψηλής ποιότητας πρώτη ύλη και τη διαδικασία παραγωγής που χρησιμοποιείται στην παρασκευή του ΕΤΑ.

Η Επιτροπή εξέτασε τις διαθέσιμες πληροφορίες σχετικά με την παραγωγή του ΕΤΑ παγκοσμίως και, μολονότι ήταν δυνατόν να προβληθεί το επιχείρημα ότι ο παραγωγός που προμηθεύει τους συνεργασθέντες κινέζους εξαγωγείς έχει, ενδεχομένως, ορισμένα πλεονεκτήματα όσον αφορά την ευχέρεια προμήθειας μεταλλεύματος αντιμονίου ποιότητας, το γεγονός αυτό δεν θα μορούσε να αποκλείσει την επιλογή των Ηνωμένων Πολιτειών ως ανάλογης αγοράς εφόσον οι σχετικές προσαρμογές της κανονικής αξίας θα μπορούσαν να θεωρηθούν ότι αντισταθμίζουν τέτοια φυσικά συγκριτικά πλεονεκτήματα. Εντούτοις, καμιά πληροφορία δεν παρασχέθηκε προς θεμελίωση των εν λόγω ισχυρισμών για πλεονεκτήματα όσον αφορά τη διαδικασία παραγωγής. Εν πάση περιπτώσει, στο μέτρο που περισσότερο από 85 % των κινεζικών εξαγωγέων ΕΤΑ στην Κοινότητα διενεργούνται από επιχειρήσεις οι οποίες δεν συνεργάστηκαν στα πλαίσια της έρευνας, η Επιτροπή δεν είναι σε θέση να εξακριβώσει το κατά πόσον όντως αυτές διαθέτουν αυτά τα εικαζόμενα συγκριτικά πλεονεκτήματα.

2. Κανονική αξία (17) Σύμφωνα με το άρθρο 2 παράγραφος 5 στοιχείο α) του βασικού κανονισμού, η Επιτροπή εξέτασε κατά πόσον η κανονική αξία μπορούσε να προσδιορισθεί με βάση τις τιμές στις οποίες πωλείται το σχετικό προϊόν προς κατανάλωση στην αγορά των Ηνωμένων Πολιτειών. Στο πλαίσιο αυτό, παρατηρείται ότι η εγχώρια αγορά των Ηνωμένων Πολιτειών για το σχετικό προϊόν χαρακτηρίζεται από έντονο ανταγωνισμό μεταξύ αρκετών παραγωγών, τόσο εγχώριων όσο και αλλοδαπών, ότι οι τιμές πωλήσεως υπαγορεύονται από τον ανταγωνισμό αυτό και ότι αντανακλούν μια ανοιχτή και πλήρως ανταγωνιστική αγορά.

(18) Λαμβανομένων υπόψη των ανωτέρω παραγόντων, η κανονική αξία προσδιορίστηκε με βάση το σταθμισμένο μέσο όρο των τιμών "εκ του εργοστασίου" του συνεργασθέντος παραγωγού για τις εγχώριες πωλήσεις του προς ανεξάρτητους πελάτες στη διάρκεια της περιόδου έρευνας.

Οι συνεργασθέντες κινέζοι εξαγωγείς αμφισβήτησαν το κατά πόσον ήταν σωστό να χρησιμοποιηθούν οι τιμές εγχώριων πωλήσεων μιας εταιρείας η οποία συνδεόταν με έναν από τους καταγγέλλοντες, για το σκοπό προσδιορισμού της κανονικής αξίας. Η Επιτροπή θεώρησε ότι, δεδομένης της έντονα ανταγωνιστικής φύσης της αγοράς των Ηνωμένων Πολιτειών και του γεγονότος ότι η κανονική αξία βασιζόταν στις τοπικά διαμορφωμένες τιμές πωλήσεως, η σχέση αυτή δεν θα μπορούσε να επηρεάσει την κατ' αυτόν τον τρόπο προσδιορισθείσα κανονική αξία.

3. Τιμή εξαγωγής (19) Οι εξαγόμενες από τους συναργασθέντες κινέζους εξαγωγείς ποσότητες αντιπροσώπευαν λιγότερο από το 14,5 % των συνολικών εισαγωγών ΕΤΑ από την Κίνα στην Κοινότητα κατά τη διάρκεια της περιόδου αναφοράς, ενώ ο συνεργαζόμενος ανεξάρτητος εισαγωγέας συμμετείχε κατά λιγότερο από 13 % στη διαμόρφωση του συνόλου των κινεζικών εισαγωγών ΕΤΑ στην Κοινότητα κατά την ίδια περίοδο. Τα μεγέθη αυτά θεωρήθηκαν πολύ χαμηλά ώστε να είναι αντιπροσωπευτικά. Υπό τις συνθήκες αυτές, οι τιμές των εξαγωγικών πωλήσεων έπρεπε να βασιστούν στα διαθέσιμα σύμφωνα με το άρθρο 7 παράγραφος 7 στοιχείο β) του βασικού κανονισμού στοιχεία και, στη συγκεκριμένη περίπτωση, στα δεδομένα Eurostat. Μολονότι τα στοιχεία Eurostat παρέχουν απλώς μία μέση εξαγωγική τιμή για όλες τις σχετικές συναλλαγές, αντιστοιχούσαν με τις τιμές που είχαν κοινοποιηθεί από τον συνεργασθέντα ανεξάρτητο εισαγωγέα.

4. Σύγκριση (20) Η κανονική αξία, βασιζόμενη στη σταθμισμένη μέση τιμή "εκ του εργοστασίου" του συνεργασθέντος παραγωγού των Ηνωμένων Πολιτειών για ΕΤΑ σε σκόνη, συγκρίθηκε με τη μέση σταθμισμένη τιμή εξαγωγής που προσδιορίστηκε με βάση τα στοιχεία Eurostat. Η εν λόγω εξαγωγική τιμή, για προϊόν ελεύθερο στα κοινοτικά σύνορα, προσαρμόσθηκε σύμφωνα με το άρθρο 2 παράγραφος 10 του βασικού κανονισμού, προκειμένου να ληφθούν υπόψη τα έξοδα ασφάλισης και μεταφοράς, ούτως ώστε να υπολογισθεί η τιμή στα σύνορα της Κίνας.

Δεν θεωρήθηκε ενδεδειγμένο να γίνουν, και δεν έγιναν άλλες προσαρμογές δεδομένης της έλλειψης συνεργασίας εκ μέρους των κινέζων εξαγωγέων.

5. Περιθώρια ντάμπινγκ (21) Από την προκαταρκτική εξέταση των γεγονότων αποδεικνύεται η ύπαρξη ντάμπινγκ. Το περιθώριο ντάμπινγκ είναι ίσο με το ποσό κατά το οποίο η προσδιορισθείσα κανονική αξία υπερβαίνει την τιμή εξαγωγής προς την Κοινότητα. Υπολογιζόμενο ως εκτοστιαίο ποσοστό της τιμής ελεύθερο στα κοινοτικά σύνορα των εν λόγω εισαγωγών, το περιθώριο ντάμπινγκ καθορίζεται σε 43,2 %.

ΣΤ. ΖΗΜΙΑ 1. Προκαταρκτική παρατήρηση (22) Η ανάλυση της ζημίας δεν περιλαμβάνει στοιχεία που αφορούν τους μη συνεργασθέντες παραγωγούς. Η Επιτροπή δεν έχει λόγους να υποθέσει, ούτε υποβλήθηκαν αποδεικτικά στοιχεία, που να υποδεικνύουν ότι ο αποκλεισμός των εν λόγω στοιχείων μπορούσε να επηρεάσει τις τάσεις που διαπιστώθηκαν κατά την ανάλυση της ζημίας στην οποία προέβη.

2. Παράγοντες σχετικοί με τις ειαγωγές με ντάμπινγκ Εμφανής κοινοτική κατανάλωση

(23) Η Επιτροπή υπολόγισε τη συνολική κατανάλωση αθροίζοντας το σύνολο των πωλήσεων των συνεργασθέντων κοινοτικών παραγωγών με τις συνολικές εισαγωγές στην Κοινότητα. Στη βάση αυτή, η κατανάλωση ΕΤΑ στην Κοινότητα αυξήθηκε κατά 8 % μεταξύ 1989 και της περιόδου αναφοράς, ήτοι από 15 626 τόνους σε 16 886 τόνους και απήλθε στο υψηλότερο σημείο της το 1990 που αντιστοιχούσε σε 18 320 τόνους.

Όγκος και μερίδιο στην αγορά των εισαγωγών με ντάμπινγκ

(24) Με βάση τα στοιχεία Eurostat, οι εισαγωγές ΕΤΑ από την Κίνα αυξήθηκαν κατά 32 % μεταξύ 1988 (3 601 τόνοι) και της περιόδου αναφοράς (4 766 τόνοι), και ανήλθαν στο υψηλότερο σημείο το 1990 (4 979 τόνοι). Κατά την ίδια περίοδο, το μερίδιο των κινεζικών εισαγωγών στην αγορά αυξήθηκε κατά 5,2 %, ήτοι από 23 % το 1988 σε 28,2 % κατά την περίοδο αναφοράς.

Τιμές των εισαγωγών με ντάμπινγκ

(25) Οι τιμές ΕΤΑ από την Κίνα σημείωσαν πτώση κατά 32 % μετά το 1988, παρουσιάζοντας την πλέον αξιοσημείωτη μείωση (21 %) το 1990, όταν οι κινεζικές εξαγωγές στην Κοινότητα ανήλθαν σε 4 979 τόνους.

Το επίπεδο των κατώτερων σε σχέση με τις κοινοτικές τιμές κατά την περίοδο αναφοράς προσδιορίστηκε με σύγκριση μεταξύ της μέσης τιμής των εισαγωγών από την Κίνα (κατόπιν εκτελωνισμού, στα κοινοτικά σύνορα) και της τιμής πωλήσεως "εκ του εργοστασίου" του ομοειδούς προϊόντος που πωλούν οι κοινοτικοί παραγωγοί. Για τους σκοπούς της συγκρίσεως αυτής και ελλείψει στοιχείων όσον αφορά αντιπροσωπευτικό τμήμα των συνολικών κινεζικών εισαγωγών, τα επίπεδα των συναλλαγών θεωρήθηκαν ως παρεμφερή και, συνεπώς, δεν έγιναν προσαρμογές. Το επίπεδο των κατώτερων, σε σχέση με τις κοινοτικές, τιμών που προσδιορίστηκε κατ' αυτόν τον τρόπο ήταν, κατά τη διάρκεια της περιόδου της έρευνας, 32,5 %.

3. Παράγοντες σχετικοί με την κατάσταση του κλάδου παραγωγής της Κοινότητας Παραγωγή

(26) Η παραγωγή του εν λόγω προϊόντος μειώθηκε από 20 504 τόνους το 1988 σε 19 657 τόνους κατά την περίοδο αναφοράς, ενώ το υψηλότερο σημείο (22 379 τόνοι) είχε επιτευχθεί το 1990.

Χρησιμοποίηση της ικανότητας παραγωγής

(27) Η συνολική παραγωγική ικανότητα του κοινοτικού βιομηχανικού κλάδου αυξήθηκε κατά 500 τόνους μεταξύ 1988 και της περιόδου της έρευνας, ήτοι από 37 560 τόνους το 1988 σε 38 160 τόνους κατά την περίοδο της έρευνας. Το ποσοστό χρησιμοποίησης της ικανότητας παραγωγής μειώθηκε από 54,6 % σε 51,5 % κατά την ίδια περίοδο.

Αποθέματα

(28) Τα επίπεδα των αποθεμάτων εμφάνισαν αύξηση κατά 3 % μεταξύ 1988 και της περιόδου της έρευνας. Πρέπει να διευκρινιστεί όμως τα επίπεδα των αποθεμάτων αυξήθηκαν κατά 20 % το 1990, πράγμα που συμπίπτει με την απότομη άνοδο των κινεζικών εισαγωγών.

Πωλήσεις και το μερίδιο στην αγορά του κλάδου παραγωγής της Κοινότητας

(29) Ενώ οι εξαγωγές της Κίνας προς την Κοινότητα αυξήθηκαν κατά 32 % μεταξύ 1988 και της περιόδου έρευνας, οι πωλήσεις των κοινοτικών παραγωγών αυξήθηκαν μόλις κατά 3 %, παρά την ελαφρώς μεγαλύτερη αύξηση της κατανάλωσης. Οι πωλήσεις των κοινοτικών παραγωγών αυξήθηκαν από 10 994 τόνους το 1988 σε 12 441 τόνους το 1990, και μειώθηκαν σε 11 344 τόνους κατά την περίοδο της έρευνας, που συνέπεσε με την απότομη αύξηση των κινεζικών εισαγωγών. Τα μερίδια στην αγορά των κοινοτικών παραγωγών εμφάνισαν παρόμοια τάση, ανερχόμενα το 1989 σε 73 % και, και εν συνεχεία, μειώθηκαν μεταξύ 1990 και περιόδου της έρευνας στο 67,2 %.

Τιμές

(30) Οι ανά μονάδα τιμές μειώθηκαν κατά 26,2 % μεταξύ 1988 και περιόδου αναφοράς.

Αποδοτικότητα

(31) Οι χαμηλότερες, σε σχέση με τις κοινοτικές, τιμές που εφαρμόζουν οι κινέζοι εξαγωγείς εξανάγκασαν τους κοινοτικούς παραγωγούς να μειώσουν τις τιμές τους, πράγμα που οδήγησε σε μείωση της συνολικής ικανότητας απόδοσης κέρδους των κοινοτικών παραγωγών κατά 20 % μεταξύ 1990 και της περιόδου έρευνας. Πάντως, το ποσοστό κέρδους που επετεύχθη κατά την περίοδο έρευνας, μολονότι μειωμένο, εξακολουθεί να θεωρείται επαρκές.

Απασχόληση

(32) Μεταξύ 1988 και της περιόδου έρευνας, η απασχόληση εμφάνισε πτώση κατά 9 %.

ΣΥΜΠΕΡΑΣΜΑ (33) Ενόψει των ανωτέρω παραγόντων, η Επιτροπή θεωρεί ότι ο κλάδος παραγωγής της Κοινότητας έχει πληγεί από τη μείωση της παραγωγής και του βαθμού χρησιμοποίησης της ικανότητας παραγωγής καθώς και από τις φθίνουσες πωλήσεις, τιμές, μερίδια στην αγορά και απασχόληση. Εντούτοις, τα σχετικά υψηλά κέρδη που επιτεύχθησαν από τους συνεργασθέντες κοινοτικούς παραγωγούς μέχρι την περίοδο της έρευνας αλλά και παριλαμβανομένης αυτής, παρά την παρουσία στην κοινοτική αγορά των κινεζικών εισαγωγών με ντάμπινγκ, οδηγούν την Επιτροπή στο συμπέρασμα ότι ο κλάδος παραγωγής της Κοινότητας δεν υπέστη ουσιαστική ζημία, κατά την έννοια του άρθρου 4 παράγραφος 1 του βασικού κανονισμού.

Ζ. ΑΠΕΙΛΗ ΟΥΣΙΩΔΟΥΣ ΖΗΜΙΑΣ (34) Ελλείψει σημαντικής ζημίας, η Επιτροπή εξέτασε κατά πόσον υπάρχει τέτοια απειλή από τις εισαγωγές με ντάμπινγκ και κατά πόσον προβλέπεται και επίκειται η ύπαρξη πραγματικής και σοβαρής ζημίας σύμφωνα με το άρθρο 4 παράγραφος 3 του βασικού κανονισμού. Προς το σκοπό αυτό, εξετάσθηκαν οι ακόλουθοι παράγοντες:

- επίπεδα παραγωγής και ικανότητα παραγωγής στην εξάγουσα χώρα,

- ποσοστό αύξησης των εξαγωγών με ντάμπινγκ προς την Κοινότητα και

- πραγματικές και δυνητικές αρνητικές επιπτώσεις στην ανάπτυξη και στην παραγωγή του κοινοτικού κλάδου παραγωγής.

Παρά το γεγονός ότι η Λαϊκή Δημοκρατία της Κίνας διαθέτει τα μεγαλύτερα αποθέματα μεταλλεύματος αντιμονίου στον κόσμο, δεν υπάρχουν ουσιαστικά αποδεικτικά στοιχεία που να υποδηλώνουν ότι μία σημαντική αύξηση της παραγωγής της εξευγενισμένου τριοξειδίου του αντιμονίου, προοριζόμενου για εξαγωγές στην Κοινότητα, είναι πιθανή στο προσεχές μέλλον. Μολονότι οι εισαγωγές με ντάμπινγκ αυξήθηκαν μεταξύ του 1988 και του τέλους της περιόδου έρευνας, το ποσοστό της αύξησης δεν ήταν τόσο αξιοσημείωτο ώστε να εμποδίζεται ο κλάδος παραγωγής της Κοινότητας από το να διατηρεί την αποδοτικότητά του σε επίπεδο που να μπορεί να θεωρηθεί επαρκές. Περαιτέρω, δεδομένου του ύψους των κερδών στη διάρκεια της περιόδου της έρευνας και λαμβανομένων υπόψη των διαφόρων δεικτών αποδόσεως του κοινοτικού βιομηχανικού κλάδου (βλέπε σημεία 26 έως 32 της αιτιολογικής σκέψης), η Επιτροπή θεωρεί ότι δεν μπορεί να προβλεφθεί σαφώς ότι η παρούσα κατάσταση συνεπάγεται επικείμενη επέλευση σημαντικής ζημίας. Στο συμπέρασμα αυτό δεν αντιβαίνουν τα πλέον πρόσφατα διαθέσιμα στην Επιτροπή πληροφοριακά στοιχεία. Κατά συνέπεια, θεωρείται αδικαιολόγητη η θέσπιση μέτρων αντιντάμπινγκ.

Η. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (35) Συνεπώς, η διαδικασία αντιντάμπινγκ που αφορά εισαγωγές εξευγενισμένου τριοξειδίου του αντιμονίου καταγωγής Κίνας πρέπει να περατωθεί χωρίς την επιβολή μέτρων προστασίας.

(36) Τα ενδιαφερόμενα μέρη ενημερώθηκαν σχετικά με τα ουσιώδη γεγονότα και το σκεπτικό βάσει των οποίων η Επιτροπή προτίθετο να περατώσει τη διαδικασία. Οι καταγγέλλοντες κοινοτικοί παραγωγοί εξέφρασαν την αντίθεσή τους ως προς την περάτωση της διαδικασίας ισχυριζόμενοι ότι οι εισαγωγές με ντάμπινγκ είτε είχαν ήδη προκαλέσει σημαντική ζημία είτε υπήρχε η απειλή επικείμενης σημαντικής ζημίας. Αρκετοί από τους παραγωγούς αυτούς πρόβαλαν το επιχείρημα ότι η αποδοτικότητά τους είχε μειωθεί ραγδαία από το 1988 μέχρι και κατά την περίοδο έρευνας και, στη συνέχεια, είχε παρουσιαστεί περαιτέρω επιδείνωση. Διατυπώθηκε επίσης το επιχείρημα ότι η Επιτροπή είχε υποτιμήσει το ενδεχόμενο ύπαρξης σημαντικής αύξησης στις εισαγωγές με ντάμπινγκ και των δυνητικών αρνητικών επιπτώσεων μιας τέτοιας αύξησης.

(37) Όσον αφορά τα επιχειρήματα που εκτίθενται στο σημείο 36 της αιτιολογικής σκέψης, πρέπει να σημειωθεί ότι η Επιτροπή, σύμφωνα με τη συνήθη πρακτική, αξιολόγησε την κατάσταση του κλάδου παραγωγής της Κοινότητας συνολικά, με βάση τα αποδεδειγμένα γεγονότα του χρονικού διαστήματος μέχρι και συμπεριλαμβανομένης της περιόδου έρευνας, και θεμελίωσε την απόφασή της επ' αυτών.

Αν και γίνεται αποδεκτό ότι η οικονομική κατάσταση των μεμονωμένων εταιρειών εμφάνισε διακυμάνσεις κατά το διάστημα αυτό, η αξιολόγηση της Επιτροπής για την κατάσταση του κλάδου παραγωγής της Κοινότητας και, μάλιστα, την οικονομική του κατάσταση, βασίστηκε στα αποτελέσματα που εμφάνισε ο εν λόγω κλάδος στο σύνολό του. Σ' αυτήν τη βάση και λαμβάνοντας υπόψη το επίπεδο κερδών που εξακολουθεί να επιτυγχάνεται κατά την περίοδο της έρευνας, η Επιτροπή θεώρησε ότι ο κοινοτικός κλάδος δεν υπέστη ουσιώδη ζημία.

Όσον αφορά τον ισχυρισμό ότι είχε υποτιμηθεί το ενδεχόμενο σημαντικής αύξησης των εισαγωγών με ντάμπινγκ και των δυνητικών αρνητικών επιπτώσεών τους (βλέπε σημείο 34 της αιτιολογικής σκέψης), οι καταγγέλλοντες παραγωγοί δεν έχουν υποβάλει κανένα νέο στοιχείο το οποίο να δικαιολογεί τη μεταβολή της θέσης της Επιτροπής.

Ένας παραγωγός πρόβαλε το επιχείρημα ότι αντίθετα προς τις μεγάλες πολυεθνικές, το μικρό μέγεθος των κοινοτικών επιχειρήσεων που εμπλέκονται στη διαδικασία αυτή σήμαινε ότι δεν διέθεταν τους αναγκαίους πόρους για να αντιμετωπίσουν τις συνεχιζόμενες ζημίες και, δεδομένου του αναγκαίου για την ολοκλήρωση μιας έρευνας αντιντάμπινγκ χρόνου, ήταν πλέον πολύ αργά για τη λήψη μέτρων.

Μολονότι αναγνωρίζει τις διαφορές μεταξύ των μικρών επιχειρήσεων και μεγάλων πολυεθνικών όσον αφορά την οικονομική ευελιξία τους, η Επιτροπή θεωρεί, πάντως, ότι κάθε υπόθεση πρέπει να αποτελεί αντικείμενο αποφάσεως με βάση τα δικά της χαρακτηριστικά και αποδεδειγμένα γεγονότα. Κατά συνέπεια, η Επιτροπή θεωρεί ότι τα γεγονότα της παρούσας υποθέσεως δεν στοιχειοθετούν την ύπαρξη σημαντικής ζημίας ή απειλής τέτοιας ζημίας. Όμως, στην περίπτωση που η κοινοτική βιομηχανία ΕΤΑ υποβάλει νέα καταγγελία περιέχουσα στοιχεία εκ πρώτης όψεως αποδεικτικά ζημιογόνου ντάμπινγκ, η Επιτροπή πρόκειται να κινήσει νέα διαδικασία.

(38) Στη διάρκεια των διαβουλεύσεων που πραγματοποιήθηκαν στο πλαίσιο της συμβουλευτικής επιτροπής, αρκετά κράτη μέλη ήγειραν αντιρρήσεις ως προς την περάτωση της διαδικασίας. Συνεπώς, σύμφωνα με το άρθρο 9 του βασικού κανονισμού, η παρούσα απόφαση παράγει αποτέλεσμα και πρόκειται να δημοσιευθεί μόνον εφόσον το Συμβούλιο δεν αποφασίσει διαφορετικά εντός ενός μηνός,

ΑΠΟΦΑΣΙΖΕΙ:

Άρθρο 1

Περατώνεται η διαδικασία αντιντάμπινγκ όσον αφορά τις εισαγωγές εξευγενισμένου τριοξειδίου του αντιμονίου, που υπάγεται στον κωδικό ΣΟ 2825 80 00, καταγωγής Λαϊκής Δημοκρατίας της Κίνας.

Άρθρο 2

Η παρούσα απόφαση παράγει αποτέλεσμα και δημοσιεύεται στην Επίσημη Εφημερίδα των Ευρωπαϊκών Κοινοτήτων εφόσον το Συμβούλιο δεν λάβει διαφορετική απόφαση εντός ενός μηνός, σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2423/88.

Βρυξέλλες, 6 Ιουνίου 1994.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 66 της 10. 3. 1994, σ. 10.

(3) ΕΕ αριθ. C 72 της 21. 3. 1992, σ. 6.

(4) ΕΕ αριθ. L 228 της 9. 9. 1993, σ. 1.